මෙවර මහ මැතිවරණයෙන් එක්සත් ජනතා නිදහස් සන්ධානයට 2/3ක බලයක් හිමිවුවත් ජනාධිපති මහින්ද රාජපක්ෂ මහතා කිසිදිනෙක ජේ.ආර්. ජයවර්ධන කෙනකු නොවන බව වරාය හා ගුවන් සේවා ඇමැති චමල් රාජපක්ෂ මහතා පවසයි.මහින්ද චින්තනය තුළ කිසිදිනෙක ඒකාධිපති පාලනයක් ඇති නොවන බවද ඇමැතිවරයා ප්‍රකාශ කෙළේය.මහින්ද චින්තනය යනු ගමට හිතකර දැක්මක් සහිතව දේශීය චින්තනය, තාක්ෂණය, දැනුමට මූලිකත්වය දෙමින් ගම ගොඩනැඟීමට අවස්ථාව සලසන අතරම සැමට සමානව සැලැකීම බවද ඇමැතිවරයා වැඩිදුරටත් පැවැසීය.රාජපක්ෂවරුන් කිසි දිනෙක ලාංකේය දේශපාලනයේ ඒකාධිපතිවරුන් නොවන බව පැවැසූ ඇමැතිවරයා, ආණ්ඩුව 2/3ක බලයක් ලබා ගත්තද ඒ තුළ කිසිවෙකුට අදහස් ප්‍රකාශ කිරීමේ හා නිදහස්ව ක්‍රියා කිරීමේ බලය අහිමි නොවන බවද හෙතෙම කීය.පසුගිය වර්ෂ හතර ඇතුළත රටේ සියලු දෙනා එකමුතු කරමින් මහින්ද රාජපක්ෂ ආණ්ඩුව පැහැදිලි විනිවිදභාවයකින් ක්‍රියා කිරීම ජනතා විශ්වාසයට හේතු වූ බවද ඇමැතිවරයා පැවැසීය.විපක්ෂයේ සහ ජනතා විමුක්ති පෙරමුණේ ඇතැම් දේශපාලන නායකයන් විසින් රජය ආරම්භකර ඇති සංවර්ධන - ආර්ථික ක්‍රියාදාමය ජනතාව ඉදිරියේ උපහාසයෙන් යුතුව පදනම් විරහිත විවේචන ඉදිරිපත් කිරීම තමා පිළිකුලෙන් යුතුව හෙළා දකින බවද හෙතෙම කීය.හම්බන්තොට ජාත්‍යන්තර වරාය ඉදිකිරීම පිළිබඳ විපක්ෂ නායක රනිල් වික්‍රමසිංහ මහතා ජනතාවට ඉදිරිපත් කරන සාවද්‍ය ප්‍රකාශවලට පිළිතුරක් දීමට, ඉදිරි අගෝස්තු මාසයේ, හම්බන්තොට වරාය තටාකයේ භාගයක් ජලයෙන් පුරවා මේ ඓතිහාසික අවස්ථාවේදී දහස් සංඛ්‍යාත ජනතාවට සතුට භුක්තිවිඳීම සඳහා වරාය තටාකයේ දිය නෑමට අවස්ථාව ලබා දෙන බවත්, එම අවස්ථාවට රනිල් වික්‍රමසිංහ මහතාට ද සහභාගී වන ලෙසත් ඇමැතිවරයා ආරාධනා කර සිටියේය.ඇමැතිවරයා මේ අදහස් පළකෙළේ පසුගිය 24 දා, පැවැති මාධ්‍ය හමුවකදීය.